b'\n_START_ARTICLE_\nLimbaj de programare vizual\xc4\x83\n_START_PARAGRAPH_\nUn limbaj de programare vizual\xc4\x83 sau \xe2\x80\x9eVPL\xe2\x80\x9d (acronim de la expresia englez\xc4\x83 visual programming language) este un limbaj ce permite utilizatorului s\xc4\x83 programeze un calculator \xc3\xaentr-o modalitate bidimensional\xc4\x83 sau chiar cu mai multe dimensiuni. Limbajele conven\xc8\x9bionale, \xc3\xaen mod text, nu sunt considerate bidimensionale deoarece compilatoarele le proceseaz\xc4\x83 ca pe un \xc8\x99ir individual de caractere. Un limbaj de programare vizual\xc4\x83 permite programarea cu ajutorul unor elemente grafice (vizuale) \xc8\x99i textuale, aranjate grafic \xc3\xaen plan (sau pe monitor), dup\xc4\x83 anumite reguli. Majoritatea limbajelor de programare vizual\xc4\x83 sunt bazate pe elementele \xe2\x80\x9ecutii \xc8\x99i s\xc4\x83ge\xc8\x9bi\xe2\x80\x9d \xe2\x80\x93 adic\xc4\x83 dreptunghiuri, cercuri sau elipse interconectate prin linii \xc8\x99i arce._NEWLINE_Un limbaj transformat vizual este un limbaj la baz\xc4\x83 nevizual, dar cu o reprezentare vizual\xc4\x83 suplimentar\xc4\x83, suprapus\xc4\x83. \xc3\x8en mod normal limbajele vizuale folosesc expresii vizuale inerente pentru care nu exist\xc4\x83 un echivalent text evident._NEWLINE_Visual Basic, Visual C++ si \xc3\xaentreaga familie de limbaje Microsoft Visual Studio nu sunt, \xc3\xaen ciuda numelor lor, limbaje de programare vizual\xc4\x83. Ele sunt limbaje textuale care folosesc unelte grafice pentru interfe\xc8\x9be de construc\xc8\x9bie ce u\xc8\x99ureaz\xc4\x83 aceast\xc4\x83 sarcin\xc4\x83. Por\xc8\x9biunea de interfa\xc8\x9b\xc4\x83 utilizator a mediului de programare este vizual\xc4\x83, \xc3\xaens\xc4\x83 limbajele \xc3\xaen sine nu sunt vizuale.'